થોડાં વર્ષો પહેલાં ગુજરાતના લબ્ધ- પ્રતિષ્ઠ કલાકાર લાઠીના કુમાર મંગલસિંહજીએ આપણી ગ્રામગૃહ સજાવટ, ગ્રામરંગયોજનાઓ અને આકૃતિઓનું સંકલન કરી આધુનિક જીવનમાં તે કેમ બંધ બેસતું થઈ શકે તે માટે કેટલુંક ફર્નીચર પોતાને ત્યાં બનાવ્યું હતું. શહેરોના ઈન્ટિરિયર ડિઝાઈનરો અને ડેકોરેટર્સનું ધ્યાન ઘરઆંગણે પગ નીચે શું પડ્યું છે તેના તરફ થોડું થોડું જવા માંડ્યું છે. ગામડામાંથી પાણીના મૂલે વેચાઈ ગયેલી ઘરસુશોભનની કલાત્મક ચીજો શહેરોમાં એન્ટીક પીસ તરીકે મોંમાંગ્યા ભાવથી વેચાય છે. જૂની ચીજોના આધારે મારવાડી સુથારો આબેહૂબ નકશીદાર ચીજો નવી બનાવી આપે છે. આજે આનું અમદાવાદમાં ઘણું મોટું મર્કેટ છે. આવી વસ્તુઓ વેચનારાઓનો એક આખો વર્ગ ઉભો થયો છે. વિદેશીઓ અને કલાપ્રેમીઓ આવી ચીજો હોંશે હોંશે ખરીદી જાય છે. ખટારા ભરીને માલ ભારતભરમાં જાય છે.